બંને બાજુ વૃક્ષોનો ખડકલો. પાંદડાથી લથબથ ડાળીઓ પવનમાં સતત હલતી હોય. કાનને રાહત પહોંચે તેવો પવનનો અવાજ. પાંદડા ખરવાનો અને પાંદડા હલવાનો એકધારો ધ્વનિ. એમાં પણ ચમકતાં પાંદડા. જમીન ઉપર ખરી પડેલા પાંદડામાંથી જે ચમકતાં દેખાય તેટલા તાજાં ખરેલા હોય એવો ખ્યાલ આવી જતો હતો. વૃક્ષો ઉપર અને જમીન ઉપર પણ આગિયા જેવા સતત ચમકી રહેલા પાંદડાની જાજમ બિછાવેલી હોય એવું લાગતું હતું. હવે જંગલમાં સૂર્યનો પ્રકાશ તો પાંદડામાંથી ચળાઈને ધરતી સુધી પહોંચી શકતો ન હતો તો પણ નીચે અંધારું લાગતું ન હતું. સ્વયંપ્રકાશિત પાંદડાને કારણે ઝાડના ઉપરીભાગ કરતાં નીચે ઉજાસ વધુ હતો. આ અદ્ભુત દૃશ્ય હતું. ચારેય સરકતા જતા હતા. જાણે લીફ-લાઈટથી એટલે કે પાંદડાના પ્રકાશથી તે ચારેય દોસ્તો પણ પ્રફુલ્લિત થઇ ગયા હતા.